Bylmoorde: Hof hoor ‘hond sou nie blaf nie’Henri van Breda in die hof. Foto: Catherine Rice/ANA Henri van Breda het Donderdag in die Wes-Kaapse hooggeregshof getuig die gesin se hond, Sasha, sou nie vir inbrekers geblaf het nie. Van Breda het tydens kruisondervraging aan die hof gesê Sasha was “die teenoorgestelde van ŉ waghond” en het nie vir vreemde geluide geblaf nie. Susan Galloway, senior staatsaanklaer, het dit egter aan die hof gestel dat volgens bewyse wat vroeër in die verhoor gehoor is, Sasha wel vir Precious Munyongani, die Van Breda’s se huishulp, geblaf het wanneer sy by die huis in die De Zalze-landgoed in Stellenbosch aangekom het. Van Breda het verduidelik dit is omdat Munyongani met haar gespeel het en dat Sasha vir geluide geblaf het “wat vir haar opwindend was”. Hy het gesê hy kan nie onthou dat die hond geblaf het die aand toe minstens een inbreker die huis betree en sy ouers en ouer broer vermoor en sy jonger suster, Marli, erg met ŉ byl aangeval het nie. Volgens Van Breda se weergawe van die gebeure het hy sy bewussyn verloor, maar hy sê hy kan nie onthou dat die hond voor dit geblaf het nie. Van Breda ontken skuld op drie aanklagte van moord, een van poging tot moord en een van dwarsboming van die gereg. Hy beweer sy drie gesinslede is op 27 Januarie 2015 vermoor deur ŉ inbreker met ŉ byl en mes. Marli, toe 16 jaar oud, het die aanval oorleef, maar ly aan geheueverlies en kan niks van die aand onthou nie. Die staat beweer Van Breda het die aanval uitgevoer en sy eie geringe wonde self toegedien om dit te laat lyk asof hy ook ŉ slagoffer van die aanval was. Galloway het Donderdag gesê sy vind dit vreemd dat, indien daar meer as een aanvaller was soos in Van Breda se pleitverduideliking beweer word, net een na die boonste verdieping van die huis, waar die gesin geslaap het, gegaan het. Sy het gevra: “Het die aanvaller in geen stadium om hulp geroep nie?” “Nee,” het Van Breda geantwoord. Dit is ondanks die feit dat Martin van Breda glo in sy seuns se slaapkamer ingestorm het toe Rudi aangeval is. Die huis in die De Zalze-landgoed buite Stellenbosch waar lede van die Van Breda-gesin op 26 Januarie 2015 met ‘n byl vermoor is (Foto: Maroela Media) Galloway het dit aan Van Breda gestel dat ander inbrekers die huis sou leeg gedra het, maar tog is niks tydens hierdie inbraak gesteel nie. “Is dit nie vreemd dat hulle deur al die moeite sal gaan om in julle huis in te kom, jou gesin dood te maak – behalwe vir jou – en dan nie ŉ enkele ding roof nie, nie eens ŉ selfoon of jou ma se handsak nie?” Van Breda het saamgestem dit is vreemd, tensy hy die inbrekers “onderbreek het”. Galloway het dit aan die hof gestel dat polisiebeamptes wat op die toneel was meen die huis was “baie netjies” en dat dit nie gelyk het of daar ingebreek is nie. Sy het gesê kapt. Nicholas Steyn is na die huis ontbied vanweë van Breda se beskrywing van ŉ inbreker met ŉ balaklawa. Steyn het die balaklawa-bende ondersoek wat in dié tyd agter ŉ vlaag huisbrake in die gebied was. Hy het vroeër in die verhoor getuig daar was geen tekens van gedwonge toegang by die Van Breda-huis nie en die huis is ook nie omgekeer soos met die meeste huisbrake nie. Galloway het gesê hoewel ŉ kas en laaie in Martin se studeerkamer oop was, was dit nie deurmekaar nie. “Dit het ook nie gelyk of iemand deur die laai gekrap het nie.” Van Breda het aan die hof gesê nadat die inbrekers van die huis gevlug het, het hy nie deur die huis gegaan om te kyk of almal weg is nie. Toe hy gevra is of hy nie bang was dat hulle nog daar kon wees nie, het hy geantwoord: “Nee, ek was besig om van erge trauma te herstel.” Die verhoor het verdaag tot Maandag. Lees alle vorige berigte oor Henri van Breda op Maroela Media.